Papa Clemente VIII

Hi Papa Clemente VIII (; 24 Pebrero 1536 – 5 Marso 1605), natawo nga Ippolito Aldobrandini, amo an nangulo han Singbahan Katoliko ngan naghadi han Estados Pontifisyos tikang han 2 Pebrero 1592 kutob han iya kamatayan han 1605. Natawo ha Fano, Italya hin usá nga prominente nga Florentino nga pamilya, syahan anay hiyá nakilala nga usá nga abogado hin balaod pansingbahan ugsa magin usá nga Kardinal-Presbitero han 1585. Han 1592 napili hiyá nga Papa ngan nagkuha hiyá han ngaran nga Clemente. Didâ han iya papado, naipadangat niya an pagkabalik ni Henri IV han Fransya ngadto han Katoliko nga pagtuo ngan nagkapot hiyá hin papel hin pagtukod hin alyansa hin mga Kristyano nga nasod nga tumipa han Imperyo Ottoman dida han sinisiring nga Maiha nga Gera. Malinamposon gihapon niya nasolbad in mapait nga pag-inaway han mga Dominico ngan mga Heswita han paghisgutan hin maypulos nga grasya ngan gawasnon nga pagbuot. Han 1600 nagdumara hiyá hin jubilee nga nagdangat hin damo nga mga peregrinahe ngadto ha Roma.  Waray niya kaluoy han iya mga kaaway, ngan nagdumara hiya han paghukom ngan pagbitay kan Giordano Bruno ngan pag-implementa hin mga istrikto nga mga pamalaod patok han mga Hudeyo nga nangungukoy han Estados Pontifisyos. Posible hiyá an syahan nga santo papa nga nainm hin kape. Namatay hi Clemente VIII ha edad nga 69 han 1605 ngan an iya lawas ginlubong ha Santa Maria Maggiore.

Mga pinambasaran

Biyograpiya
Papa Katoliko